Marrëdhëniet ruso-gjeorgjiane
Prirjet e Gjeorgjisë drejt Perëndimit kanë shtuar tensionet midis Tbilisit dhe Moskës
Mihail Sakashvili u zgjodh president i Gjeorgjisë më 5 janar, pasi fitoi 53 për qind të votave. Katër vjet më parë ai fitoi 96 përqind të votave. Në atë kohë, ai erdhi në pushtet pas lëvizjes popullore e njohur si Revolucioni Trëndafil që detyroi dorëheqjen e presidentit të athershëm Eduard Shevarnadze. Shumë analistë, përfshirë edhe Ollga Oliker e Korporatës RAND, thonë se gjeorgjianët u zhgënjyen nga premtimet e udhëheqësve të Revolucionit Trëndafil. Por zonja Oliker dhe analistë të tjerë thonë se zoti Sakashvili vendosi sundimin autoritar qeverisës, duke shkaktuar pakënaqësi të publikut. Nëntorin e kaluar, dhjetra mijëra demonstrues dolën nëpër rrugët e Tbilisit duke kërkuar dorëheqjen e presidentit. Policia përdori forcën për të shpërndarë demonstruesit, akt që shumë analistë e quajnë si pikën më të ulët të presidencës së zotit Sakashvili. Demonstratat e detyruan zotin Sakashvili të kërkonte mbajtjen e zgjedhjeve të parakohshme. Vëzhguesit ndërkombëtarë i përshkruan zgjedhjet e 5 janarit si të lira e të drejta, megjithë disa parregullsi, ndërkohë që grupet e opozitës po e kundërshtojnë rezultatin. Ndërsa zoti Sakashvili fillon mandatin e dytë në detyrë, analistët thonë se ai do të vazhdojë shumë prej politikave që ai zbatoi gjatë mandatit të parë. Ronald Soni nga Universiteti i Çikagos thotë se në frontin e politikës së jashtme, presidenti gjeorgjian do të vazhdojë ta largojë vendin nga Rusia dhe ta afrojë me NATO-n dhe Perëndimin. Qëndrimi i Gjeorgjisë drejt Perëndimit ka shtuar tensionet midis Tbilisit dhe Moskës. Një burim fërkimesh të ndjeshme në marrëdhëniet Gjeorgji-Rusi është çështja e rajoneve separatiste të Gjeorgjisë, Abkazia dhe Osetia Jugore, të cilat ndodhen në kufi me Rusinë. Robert Legvold nga Universiteti Kolumbia dhe Ronald Soni i Universitetit të Çikagos thonë se kjo çështje përbën një sfidë të vështirë dhe problem të madh për presidentin Sakashvili. Shumë analistë thonë se ka shenja se marrëdhëniet e tendosura midis Tbilisit dhe Moskës mund të zbuten. Në fjalimin e përurimit, presidenti Sakashvili tha se Gjeorgjia i shtrin dorën e miqësisë Rusisë. Kurse ministri i jashtëm rus, Sergei Lavrov, i cili mori pjesë në ceremoni, tha se prania e tij konfirmon synimin e Moskës për të normalizuar marrëdhëniet me Gjeorgjinë. Robert Legvold i Universitetit Kolumbia thotë se marrëdhënie më pozitive mes këtyre dy vendeve janë të mundura. Shumë ekspertë mendojnë se që tensionet mes Tbilisit dhe Moskës të ulen, secila palë duhet të bëjë kompromise të ndjeshme. Ata thonë se kjo mund të ndodhë gjatë mandatit të dytë të presidentit Sakashvili dhe veçanërisht pasi në detyrë të vijë presidenti i ri rus pas zgjedhjeve në fillim të marsit në Rusi. //ad//